การพัฒนารูปแบบในการป้องกันโรคมะเร็งท่อน้ำดีและพยาธิใบไม้ตับในชุมชนตำบลเจ้าท่า

อ๊อด ศักดิ์ศิริ พย.ม

ประยัติ ศิริรักษ์ พย.บ

ประยูร รัตน์วิเศษ สบ.

โรงพยาบาลส่งเสริมสุขภาพตำบล (รพ.สต.) บ้านท่าเพลิง อำเภอกมลาไสย จังหวัดกาฬสินธุ์

 การวิจัยเชิงปฏิบัติการ มีวัตถุประสงค์เพื่อพัฒนารูปแบบในการป้องกันโรคมะเร็งท่อน้ำดีและพยาธิใบไม้ตับในเขตรับผิดชอบ รพ.สต.บ้านท่าเพลิง ขั้นตอนการดำเนินการแบ่งออกเป็น 3 ระยะ ดังนี้ (1) ระยะการศึกษาสภาพปัญหาและพฤติกรรมสุขภาพ (2) ระยะปฏิบัติการ ผู้ร่วมศึกษาคือผู้ที่ตรวจพบไข่พยาธิใบไม้ตับในอุจจาระ ปี 2559 - 2560 จำนวน 365 คน นักเรียนชั้นประถมศึกษา ๔ โรงเรียน จำนวน 80 คน รวม 445 คน ผู้ร่วมศึกษาได้เข้าร่วมกระบวนการเรียนรู้ เริ่มจากการร่วมในการให้ข้อมูลด้านสุขภาพ การวางแผน การสร้างชุดให้ความรู้เพื่อปรับเปลี่ยนพฤติกรรมการบริโภคปลาดิบ การดำเนินการตามแผน การสร้างองค์ความรู้ แลกเปลี่ยนเรียนรู้ ปรับเปลี่ยนทัศนะคติแก่คณะกรรมการควบคุมโรคพยาธิใบไม้ตับและมะเร็งท่อน้ำดี ผู้ผ่านการอบรม ให้ความรู้และติดโปสเตอร์ป้องกันโรคพยาธิใบไม้ตับทุกครัวเรือน จัดเวทีการแสดงความคิดเห็นและสะท้อนคิดของคนในชุมชน จัดกิจกรรมจดหมายถึงพ่อเพื่อชวนให้สมาชิกในครอบครัวเลิกกินปลาดิบในทุกโรงเรียน กิจกรรมนักเรียนขาเลาะเคาะประตูชวนเลิกกินปลาดิบ และปรับแผนตามปัญหาที่พบในแต่ละกิจกรรม (3) ระยะประเมินผล เก็บข้อมูลเชิงปริมาณจาก แบบประเมินพฤติกรรมสุขภาพและแบบติดตามการกินปลาดิบและการตรวจอุจจาระหาไข่หนอนพยาธิในประชาชน ผู้ร่วมศึกษาสรุปผลการพัฒนาเครือข่ายการสร้างเป็นกติกาชุมชน งานบุญหรืองานศพปลอดปลาดิบ เมื่อพบปัญหาในการดำเนินกิจกรรม เครือข่ายร่วมกันวางแผนในการแก้ไข เพื่อเข้าสู่วงรอบใหม่ของระบวนการพัฒนา การวิเคราะห์ข้อมูล ใช้สถิติเชิงพรรณนา และวิเคราะห์เปรียบเทียบคะแนนก่อนและหลังดำเนินการ โดยใช้สถิติ Pair t-test เก็บข้อมลเชิงคุณภาพโดยการสนทนากลุ่ม 4 ครั้ง และการสัมภาษณ์เชิงลึก 24 คน

 ผลการศึกษาพบว่า ก่อนการพัฒนาประชาชนมีความรู้ การรับรู้และพฤติกรรมสุขภาพ ในเรื่องโรคพยาธิใบไม้ตับ ตลอดจนการปฏิบัติเพื่อป้องกันควบคุมโรคพยาธิใบไม้ตับไม่ถูกต้อง โดยประชาชนนิยมกินปลาดิบมานาน ใช้เป็นเมนูเด็ดในงานบุญ งานศพ ของชุมชน รวมทั้งคิดว่ามียารักษาได้ หลังการพัฒนาและดำเนินการตามรูปแบบที่วางไว้ พบว่าการป้องกันโรคมะเร็งท่อน้ำดีและพยาธิใบไม้ตับในชุมชนตำบลเจ้าท่าดีขึ้น อย่างมีนัยสำคัญทางสถิติ (p<0.001) คือ ประชาชนมีความรู้ในการป้องกันควบคุมโรคโรคมะเร็งท่อน้ำดีและพยาธิใบไม้ตับ การรับรู้และจัดการกับปัญหาของตนเองได้ดีขึ้น มีการจัดเวทีถอดบทเรียน สรุปผลการดำเนินงานแลกเปลี่ยนเรียนรู้การปรับเปลี่ยนพฤติกรรมสุขภาพ มีวาระสุขภาพตำบล ในการปรับเปลี่ยนพฤติกรรมสุขภาพลดโรคพยาธิใบไม้ตับและมะเร็งท่อน้ำดี ส่งผลให้เกิดการเปลี่ยนแปลงพฤติกรรมการป้องกันโรคพยาธิใบไม้ตับและมะเร็งท่อน้ำดีของคนตำบลเจ้าท่าไปในทางที่ดีขึ้น รูปแบบในการป้องกันโรคมะเร็งท่อน้ำดีและพยาธิใบไม้ตับ ในชุมชนตำบลเจ้าท่า จึงสามารถนำมาใช้ในการดำเนินงานด้านสุขภาพได้จริง